Man vermoor glo polisievrou, pleeg selfmoordFoto: SAPD, Facebook Die Mpumalanga-polisie ondersoek ŉ saak van moord en doen ŉ geregtelike doodsondersoek, nadat ŉ man glo sy vriendin, ŉ konstabel verbonde aan die Lydenburg-polisiestasie, vermoor en toe selfmoord gepleeg het. Brig. Leonard Hlathi, polisiewoordvoerder, het gesê die konstabel, KG Mashila, is Donderdagaand by haar huis in Mashishing vermoor. “Mashila het 18:00 van diens af gegaan en is huis toe. Haar bure het later ŉ geraas in haar huis gehoor en gaan ondersoek instel. Toe hulle daar aankom, het hulle haar in ŉ plas bloed gevind,” het Hlathi gesê. Hy het gesê Mashila se keel is met ŉ mes afgesny. Sy is op die toneel dood verklaar. Die man het glo van die toneel gevlug en homself aan ŉ boom opgehang.